钦定古今图书集成/明伦汇编/官常典/第781卷 > 卢贲
## 钦定古今图书集成/明伦汇编/官常典/第781卷 > 卢贲

按《隋书》本传，“贲字子征，涿郡范阳人也。父光州开府、
燕郡公。贲略涉书记，颇解锺律。周武帝时，袭爵燕郡
公，邑一千九百户。后历鲁阳太守、太子小宫尹、仪同
三司。平齐有功，增邑四百户，转司武上士。时高祖为
大司武，贲知高祖为非常人，深自推结。宣帝嗣位，加
开府。及高祖初被顾托，群情未一，乃引贲置于左右。”
高祖将之东第，百官皆不知所去。高祖潜令贲部伍
仗卫，因召公卿而谓曰：“欲求富贵者，当相随来。”往往
偶语，欲有去就。贲严兵而至，众莫敢动。出崇阳门，至
东宫，门者拒不内，贲谕之不去，瞋目叱之，门者遂却。
既而高祖得入，贲恒典宿卫，后承问进说曰：“周历已
尽，天人之望，实归明公，愿早应天顺民也。天与不取，
反受其咎。”高祖甚然之。及受禅，命贲清宫，因典宿卫。
贲于是奏改周代旗帜，更为嘉名，其青龙、《驺虞》、朱雀、
《元武》《千秋万岁》之旗，皆贲所制也。寻拜散骑常侍，兼
太子左庶子、左领军右将军。时高颎、苏威共掌朝政，
贲甚不平之。柱国刘昉时被疏忌，贲因讽昉及上柱
国元谐、李询、华州刺史张宾等谋出颎威，五人相与
辅政。又以晋王上之爱子，谋行废立，复私谓皇太子
曰：“贲将数谒殿下，恐为上所谴，愿察区区之心。”谋泄，
上穷治其事，昉等委罪于宾、贲。公卿奏二人坐当死，
上以龙潜之旧，不忍加诛，并除名为民。宾未几卒。岁
馀，贲复爵位，检校太常卿。贲以古乐宫悬七八，损益
不同，历代通儒，议无定准。于是上表曰：“殷人以上，通
用五音。周武克殷，得鹑火、天驷之应，其音用七。汉兴，
加应锺，故十六枚而在一簴。郑元注《周礼》，二八十六
簴，此则七八之义，其来远矣。然世有沿革，用舍不同，
至周武帝复改悬七，以林锺为宫。夫乐者，治之本也，
故移风易俗，莫善于乐。是以吴札观而辩兴亡。”然则
乐也者，所以动天地，感鬼神，情发于声，治乱斯应。周
武以林锺为宫，盖将亡之征也。且林锺之管，即黄锺
下生之义。黄锺，君也，而生于臣，明为皇家九五之应；
又阴者，臣也，而居君位，更显国家登极之祥。斯实冥
数相符，非关人事。伏惟陛下握图御㝢，道迈前王，功
成作乐，焕乎曩策。臣闻五“帝不相沿乐，三王不相袭
礼，此盖随时改制，而不失雅正者也。”上竟从之。即改
七悬八，以黄锺为宫，诏贲与仪同杨庆和删定《周》《齐》
音律。未几，拜郢州刺史，寻转虢州刺史。后迁怀州刺
史。决沁水东注，名曰利民渠。又派入温县，名曰温润
渠，以溉舄卤，民赖其利。后数年，转齐州刺史。民饥，谷米踊贵，闭人粜而自粜之，坐是除名为民。后从幸洛
阳，上从容谓贲曰：“我始为大司马时，卿以布腹心于
我，及总百揆，频繁左右，与卿足为恩旧。卿若无过者，
位与高颎齐，坐与凶人交构，由是废黜。言念畴昔之
恩，复当牧伯之位，何乃不思报效，以至于此！吾不忍
杀卿，是屈法申私耳。”贲俯伏陈谢，诏复本官。后数日，
对诏失旨，又自叙功绩，有怨言。上大怒，顾谓群臣曰：
“吾将与贲一州，观此不可复用。”后皇太子为其言曰：
“此辈并有佐命之功，虽性行轻险，诚不可弃。”上曰：“我
抑屈之，全其命也。微刘昉、郑译及贲柳裘、皇甫绩等，
则我不至此。”然此等皆反复子也。当周宣帝时，以无
赖得幸，及帝大渐，颜之仪等请“以宗王辅政。此辈行
诈，顾命于我，我将为治，又欲乱之，故昉谋大逆于前，
译为巫蛊于后。如贲之徒，皆不满志，任之则不逊，置
之则怨，自难信也。非我弃之，众人见此，或有窃议，谓
我薄于功臣，斯不然矣。”苏威进曰：“汉光武欲全功臣，
皆以列侯奉朝请。至尊仁育复用此道以安之。”上曰：
“然。”遂废于家。是岁卒，年五十四。